Bejaarde egpaar in vrieskas gekryRudolph en Elma van Heerden van Belfast. Foto: Verskaf. Die liggame van Rudolf en Elna van Heerden, ‘n bejaarde egpaar van Belfast in Mpumalanga, is Woensdagoggend in ŉ vrieskas in hul huis opgespoor. Volgens ŉ polisiebeampte op die toneel het ŉ onbekende aantal verdagtes in die vroeë oggendure die egpaar (albei 79 jaar oud) in hul huis oorweldig. “Hulle het deur ŉ venster toegang tot die perseel gekry,” het die beampte aan Maroela Media gesê. Die egpaar se huiswerker het onraad vermoed toe sy omstreeks 08:00 by die huis opdaag en gesien het die huis is geplunder. Sy het die buurman in kennis gestel, wat die polisie ontbied het. “Die egpaar se liggame is vasgebind in ŉ toegesluite vrieskas in ŉ kantoor in hul huis aangetref. Die verdagtes het die toneel omstreeks 04:45 in die egpaar se Prado gevlug,” het die beampte gesê. Die voertuig is later verlate naby Wonderfontein gevind. Dit is nog nie seker wat alles uit die egpaar se huis vermis word nie, maar pistole word wel vermis. Volgens die beampte het die egpaar kop- en handbeserings opgedoen. Dit is nog nie bekend of hulle gesterf het voor hulle in die vrieskas geplaas is nie. Niemand is nog in verband met die moorde in hegtenis geneem nie. Kol. Leonard Hlathi, ‘n polisiewoordvoerder, het bevestig die polisie is op soek na verdagtes in verband met die moorde op die Van Heerdens. Mense met inligting kan kapt. Owen Dibakwane skakel by 082 318 9536 of 013 253 1688.